НАРОДНО СЪБРАНИЕ
Вх. №: 49-302-01-39
Дата: 01.06.2023 г./ 10:47 ч.

Република българия
МИНИСТЕРСКИ СЪВЕТ

                                             ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  411 на Министерския съвет от 2023 г. проект на Закон за изменение и допълнение на Закона за държавната финансова инспекция.
Приложения:
1.	Мотиви към проекта на Закон за изменение и допълнение на Закона за държавната финансова инспекция.
2.	Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4.	Справка за постъпилите предложения от обществените консултации.
5.	Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    411
от   31 май   2023 година

ЗА одобряване на законопроект
На основание чл. 87, ал. 1 от Конституцията на Република България
М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за държавната финансова инспекция.
2. Предлага на Народното събрание да разгледа и приеме законопроекта по т. 1.
3. Министърът на финансите да представи законопроекта по 
т. 1 в Народното събрание.

МИНИСТЪР-ПРЕДСЕДАТЕЛ: /п/ Гълъб Донев
ЗА ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Росен Кожухаров
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на Закона за държавната финансова инспекция

(Обн., ДВ, бр. 33 от 2006 г.; изм. и доп., бр. 59 от 2006 г., бр. 59, 64 и 86 от 2007 г.; бр. 98 от 2008 г.	, бр. 42 от 2009 г., бр. 60 от 2011 г., бр. 38 от 2012 г., бр. 15 от 2013 г., бр. 14 и 61 от 2015 г., бр. 43 от 2016 г. и бр. 85 от 2017 г.)

§ 1. В чл. 5, ал. 1, т. 1 думата „молби“ се заличава.
§ 2. В чл. 9, ал. 3, т. 1 думите „негова писмена молба“ се заменят с „негово писмено заявление“.
§ 3. В чл. 16, ал. 2 се създава изречение второ:
„Заповедта може да се създава и като електронен документ съгласно изискванията на  Регламент (ЕС) 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ, L 257/73 от 28 август 2014 г.) и на Закона за електронния документ и електронните удостоверителни услуги.“
§ 4. В член 17 се създават ал. 6 и 7:
„(6) Посочените в ал. 1-4 документи може да се създават и като електронен документ съгласно изискванията на  Регламент (ЕС) 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на 
Директива 1999/93/ЕО (ОВ, L 257/73 от 28 август 2014 г.) и на Закона за електронния документ и електронните удостоверителни услуги.
(7) Връчването и представянето на документите по ал. 1-4 на получателя се извършва по реда, предвиден в правилника за прилагане на закона, или чрез изпращане по електронен път при условията и по реда на Закона за електронния документ и електронните удостоверителни услуги и/или Закона за електронното управление.“
§ 5. В чл. 32 се правят следните изменения:
1.	В ал. 1:
а) в т. 1 числата „200“ и „2000“ се заменят съответно с „500“ и „3000“;
б) в т. 2 числата „200“ и „1000“ се заменят съответно с „500“ и „1500“;
в) в т. 3 числата „200“ и „300“ се заменят съответно с „500“ и „600“;
г) в т. 4 числата „200“ и „400“ се заменят съответно с „500“ и „800“;
д) в т. 5 числата „200“ и „1000“ се заменят съответно с „500“ и „1500“;
е) в т. 6 числата „200“ и „1000“ се заменят съответно с „500“ и „2000“;
ж) в т. 7 числата „100“ и „500“ се заменят съответно с „250“ и „1000“.
2.	В ал. 2 числата „500“ и „2000“ се заменят съответно с „1000“ и „4000“.

Преходни и заключителни разпоредби

§ 6. Започналите и незавършили до влизането в сила на закона производства се довършват по досегашния ред.
§ 7. В срок до 5 години след влизането в сила на измененията и допълненията в Закона за държавната финансова инспекция директорът на Агенцията за държавна финансова инспекция да извърши последваща оценка на въздействието на закона при условията и по реда, предвидени в Закона за нормативните актове.

Законът е приет от 49-ото Народно събрание на ………..…... 2023 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Росен Желязков)

М  О  Т  И  В  И

към проекта на Закон за изменение и допълнение на Закона за държавната финансова инспекция

Настоящият Закон за държавната финансова инспекция (ЗДФИ, в сила от 25.04.2006 г.) е приет в изпълнение на заложените мерки в Стратегията за развитието на държавния вътрешен финансов контрол в Република България, приета с Решение на Министерския съвет по протокол № 24/16.06.2005 г.
За постигане на бюджетна дисциплина и защита на публичните финансови интереси ЗДФИ регламентира функциите по държавна финансова инспекция като инструмент за извършване на последващи проверки за законосъобразност на финансово-стопанската дейност на организациите и лицата от обхвата на закона.
Действащата правна уредба подчертава ролята на Агенцията за държавна финансова инспекция (АДФИ) като специализирана администрация към министъра на финансите и регламентира работата на служителите на агенцията като свързана с изпълнение на специфични функции, изискващи висок професионализъм, качество, срочност и резултатност. Тяхното изпълнение включва контролни и санкционни правомощия, както и осъществяването на други възложени със закон функции.
Измененията в обществените отношения, в това число в националното стопанство, налагат непрекъснато да се усъвършенства качеството и да се повишава ефективността на контролната дейност на агенцията. Това е пряко свързано с размера на предвидените в ЗДФИ глоби и имуществена санкция, които се налагат при реализиране на административнонаказателна отговорност от органите на АДФИ, както и с необходимостта те да упражняват достатъчно въздействие чрез специалната и генерална превенция, дефинирани в чл. 12 от Закона за административните нарушения и наказания (ЗАНН), по отношение на нарушителите.

Актуализацията на санкциите се налага и във връзка с идентифицираната необходимост в Националния план за възстановяване и устойчивост на Република България от засилването на административнонаказателната отговорност, осъществявана от контролните органи на държавата.
Настъпилите изменения в обществените отношения налагат осъвременяване на чл. 16 и 17 на ЗДФИ. След приемането на този закон са приети нови закони и са извършени законодателни изменения в насока  разширяване приложението на електронния документ в държавното управление, както и изменения в процесуалните закони, отнасящи се до използването на електронни способи в съдебните и административните производства.

Цели на проекта
Цел 1 - Актуализиране на размера на налаганото административно наказание за нарушения по чл. 32, ал. 1 и на имуществената санкция по чл. 32, ал. 2 от ЗДФИ.
Цел 2 - Въвеждане на възможности за създаване, изпращане, връчване и получаване на документи по чл. 16 и 17 от ЗДФИ чрез съвременни способи – по електронен път.

Предложените изменения са в следните насоки:
1.	Необходимост от актуализиране на размера на санкциите по чл. 32, ал. 1 и 2 от Закона за държавната финансова инспекция
Размерите на глобите и имуществените санкции, определени в чл. 32, ал. 1 и 2 от ЗДФИ, не са променяни до момента. Настъпилите съществени промени в икономическите условия налагат осъвременяването на размерите.
С разпоредбите на чл. 32, ал. 1, т. 1 и ал. 2 от ЗДФИ са предвидени общи административнонаказателни състави за нарушение на нормативен акт, уреждащ бюджетната, финансово-стопанската или отчетната дейност, ако не е предвидено наказание в съответния нормативен акт. В чл. 32, ал. 1, т. 2-7 от ЗДФИ са предвидени състави за неосигуряване на достъп на финансовите инспектори до служебните помещения и до документацията; за непредставяне в определените срокове на органите на агенцията на документи, заверени копия от документи, сведения, справки, декларации за банковите сметки и писмени обяснения; за представяне на неточни сведения, справки, декларации, документи и заверени копия от документи; за други действия или бездействия, извън случаите по чл. 32, ал. 1, т. 2-4, които възпрепятстват финансовите инспектори при изпълнение на правомощията им; за неизпълнение на указанията по чл. 18, ал. 1, т. 1 от ЗДФИ и за неспазване на предвидения в чл. 18, ал. 2 от ЗДФИ срок.
Предвиденото административно наказание в чл. 32, ал. 1, т. 1 от ЗДФИ е „глоба“ в размер от 200 до 2000 лв., а за организациите и лицата по чл. 4, т. 2-6 от ЗДФИ се налага имуществена санкция в размер от 500 до 2000 лв. За другите нарушения, посочени в ал. 1, т. 2-7 от същия член, минималният размер на глобата започва от 200 лв., като максимумът варира от 300 лв. до 1000 лв. в зависимост от степента на нарушението.
Размерът на глобите и имуществената санкция е в сила от 25.04.2006 г., като през 2014 г. е изменен само максимумът на глобата по чл. 32, ал. 1, т. 1 от ЗДФИ. От приемането на настоящия размер на глобите/имуществената санкция са изминали повече от 9 години. Същевременно обществените отношения се развиват динамично, в т.ч. и тези, свързани с финансово-стопанската дейност, бюджетния процес и отчетността на бюджетните предприятия и другите лица по чл. 4 от ЗДФИ. Публичните средства, които се разпределят и разходват всяка година, се увеличават в стойностно изражение, увеличава се и регулацията на този вид отношения, насочена към възпиране на участниците от неправомерни действия и злоупотреби, а в същото време санкцията за подобно неправомерно поведение остава непроменена. Предвид обществената значимост на правоотношенията, които попадат в обхвата на осъществявания от АДФИ последващ външен контрол (всички правоотношения, свързани с прилагане на основните бюджетни закони – Закона за публичните финанси, Закона за държавния бюджет на Република България за съответната година, Закона за общинския дълг и др.), следва да се предложи приемането на нов размер на административното наказание/имуществената санкция.
Пример в тази посока е фактът, че 46 % от издадените от АДФИ наказателни постановления за периода 2016 – 2021 г. са с глоби в размер, съответстващ на минималния стойностен праг, разписан в 
чл. 32, ал. 1, т. 1 от ЗДФИ. Същевременно за посочения период е в сила Законът за обществените поръчки (в сила от 16.04.2016 г.), в административнонаказателните разпоредби на който са предвидени санкции, достигащи до 50 000 лв.
От направената съпоставка между посочените нормативни актове се налага изводът, че разписаните в ЗДФИ санкции (чл. 32, ал. 1 и 2 от закона) са загубили актуалност и не отговарят на сегашните обществени отношения.
Актуализацията на санкциите се налага и във връзка с идентифицираната необходимост в Националния план за възстановяване и устойчивост на Република България от засилването на административнонаказателната отговорност, а също така произтича от обективните изменения в националното стопанство, свързани с натрупаната инфлация и ръста на доходите (по данни на Националния статистически институт ръстът на индекса на потребителските цени от началото на 2014 г. до януари 2023 г. е 138,4 %, а минималната работна заплата за страната се е повишила от 340 лв. до 780 лв.).

2.	Необходимост от въвеждане на възможности за създаване, изпращане, връчване и получаване на документите по чл. 16 и 17 от ЗДФИ чрез съвременни способи – по електронен път
Действащият ЗДФИ е приет през 2006 г. и въведеният с него ред за получаване и връчване на документи предвижда движение на актове и кореспонденция на хартиен носител. Към настоящия момент са налице нови технически способи за създаване и обмен на актове и данни, които са по-бързи и биха повишили ефективността на дейността на АДФИ. След ЗДФИ са приети нови закони и са извършени законодателни изменения – Закона за електронния документ и електронните удостоверителни услуги, Закона за електронното управление, както и измененията в процесуалните закони, отнасящи се до използването на Системата за сигурно електронно връчване. Всичко това налага осъвременяване на съответните разпоредби в чл. 16 и 17 на ЗДФИ.

Финансови и други средства, необходими за прилагането на новата уредба
Предложеният законопроект няма да доведе до въздействие върху държавния бюджет на Република България.

Очаквани резултати
С приемане на предлаганите промени ще се осигури:
- засилване на превенцията и намаляване на рисковете от безконтролно разходване на публични финанси;
- по-голяма ефективност на административното наказване в обхвата на ЗДФИ и постигане на неговите цели, включително възпитателни и предупредителни;
- привеждане на част от дейността по финансова инспекция в съответствие със съвременните способи за предоставяне на данни по електронен път.

Не се очаква предлаганата уредба да доведе до финансово въздействие върху задължените икономически и други субекти.

Анализ за съответствие с правото на Европейския съюз
Законопроектът не изисква съобразяване с приложимото законодателство на Европейския съюз, тъй като предлаганите промени не са относими към регулации от първичното и вторичното право на съюза. Следва да се има предвид, че още при приемането от Народното събрание на Република България през 2006 г. ЗДФИ е бил съобразен с изискванията на правото на Европейския съюз в контекста на предприсъединителния процес, в това число чл. 16, 17 и 32, за които се отнасят предлаганите промени.

Информация за проведени обществени консултации
Проектът на ЗИДЗДФИ заедно с мотивите, частичната предварителна оценка на въздействието и становището на дирекция „Модернизация на администрацията” в администрацията на Министерския съвет са публикувани за публично обсъждане на интернет страниците на Министерството на финансите, на Агенцията за държавна финансова инспекция, както и на Портала за обществени консултации на Министерския съвет.

МИНИСТЪР-ПРЕДСЕДАТЕЛ: